recursal/SuperWikiNEXT-32B huggingface dataset:
**שִׂיחָדָש** (באנגלית: **Newspeak**; כמו המקור האנגלי, השם העברי הוא הלחם בסיסים של המילים "שִׂיחַ" ו"חָדָש") היא שפה בדיונית המוצגת בספרו של ג'ורג' אורוול, "1984". המינוח "שיחדש" הפך ביטוי מקובל לפעולה של תיאור המציאות במסולף בעזרת מונחים הממסכים את האמת.

על פי עלילת הספר, שיחדש היא שפה מומצאת, המבוססת על השפה האנגלית, אשר יצר השלטון באוקיאניה – מדינה טוטליטרית שבה האזרחים נמצאים תחת עינו הפקוחה של האח הגדול, המייצג את שלטון מפלגת הסוֹצאנג. באוקיאניה ההיסטוריה משוכתבת לפי צורכי השליטים, והשפה המדוברת מותאמת כך שתוגבל יכולת החשיבה של האזרחים. מטרת השיחדש היא לצמצם את אוצר המילים, תוך סילוק מונחים כ"חופש", ובד בבד ליצור מצב שבו הדיבור הופך להיות פעולה אוטומטית שמקורה בגרון האנושי, ולא פעולה מנטלית שמקורה במוח – וכך להפוך את ההתנגדות למפלגה לבלתי אפשרית, שכן דוברי שיחדש לא יוכלו לנמק התנגדות כזאת בנימוקים רציונליים. כך למשל, התרגום לשיחדש של הפסקה המפורסמת מהכרזת העצמאות של ארצות הברית, הדנה בחופש ועל החיפוש אחר האושר, מסתכם במילה אחת – "חושבפשע" (ThoughtCrime) – המילה המיוחדת בשיחדש לכל פעילות מנטלית שאינה על פי עקרונות המפלגה.

בהתאם למטרות השיחדש, מצומצם אוצר המילים בכל מהדורה חדשה של המילון. במילים שיכולות להתפרש באופן שלילי מבוטלת הדו משמעות שלהם – לדוגמה המילה "חופש" עדיין קיימת בשיחדש אולם מותר להשתמש בה רק במובנה הלא פוליטי. לפי תוכנית המפלגה תחליף שיחדש את שִׂיחַ־יָשָׁן (האנגלית התקנית והרגילה) כשפה המדוברת באוקיאניה בשנת 2050 לערך.

דקדוקית, לשיחדש כמה מאפיינים ייחודיים; מכיוון שמטרתה לצמצם את אוצר המילים, אפשר להשתמש במילה בכל חלקי הדיבר – המילה סכין, לדוגמה, יכולה לשמש במשמעות של מילת הציווי "חֲתוך", ובזה אפשר לבטל את המילה "חתוך" שהופכת למיותרת. בהוספת הסיומת "יי" בסוף המילה אפשר ליצור שם תואר – משמעות המילה "קליי", לדוגמה, היא "קליל"; בהוספת התחילית "ב" בתחילת המילה אפשר ליצור את תואר הפועל – משמעות המילה "במהר", לדוגמה, היא "מהירות". כמו כן ניתן לעשות הנגדה שלילית למילים בהוספת הסיומת "אל" בתחילת המילה או הגברה חיובית של משמעותה בהוספת "יתר" (plus) או "כפליתר" (doubleplus) בסוף המילה לשם השגת הדגשה חזקה יותר.

המילים בשיחדש מחולקות לשלושה סוגים שונים:

* אוצר מילים א' – מאגד את המילים הנחוצות לשימוש יומיומי.
* אוצר מילים ב' – מאגד את המילים בעלות האופי הפוליטי שנועדו לכפות על הדובר את השקפת הסוֹצאנג.
* אוצר מילים ג' – מאגד את המילים הנחוצות לשימושים מדעיים וטכניים.

ראו גם
------

* היפותזת ספיר-וורף
* תקינות פוליטית

קישורים חיצוניים
----------------

| מיזמי קרן ויקימדיה |
| --- |
| ויקימילון ערך מילוני בוויקימילון: **שיחדש** |

* הנספח מהספר 1984 העוסק בשיחדש(באנגלית)
* מילון שיחדש
* שיחדש, באתר אנציקלופדיה בריטניקה (באנגלית)

הערות שוליים
------------

1. ↑  המונחים המובאים בערך מתבססים על התרגום של הספר 1984 שנעשה בידי ג' אריוך ואשר ראה אור בהוצאת עם עובד, תשל"ב 1971.

|  |  |
| --- | --- |
| בקרת זהויות עריכת הנתון בוויקינתונים | 
* GND: 4318832-1

 |
מרטנזיט.
**מרטנזיט** הוא מבנה גבישי של ברזל, תוצאה של חיסום, הוא טרנספורמציה מהירה (ללא תהליך דיפוזיה) ממצב אוסטניט. לרוב, מקובל להשתמש במונח "מרטנזיט" בהקשר של תרכובת פלדה פחמנית. תרכובת זו, ביחסים שונים בין הפחמן לברזל, שימושית מאוד בתעשייה המודרנית ומשמשת לרוב כחומר גלם לבניית כלים, חלקי מכונות ושאר היישומים התעשייתיים. המרטנזיט נקרא על שם המטלורג הגרמני אדולף מארטנס (1850 – 1914).

המרטנזיט נוצר על ידי קירור מהיר, המכונה ריווי, של תרכובת הנמצאת בפאזה אוסטניטית, אם בהשקעת הפלדה החמה במים קרים ובתהליכים תעשייתיים מתקדמים יותר אף בחנקן נוזלי. הקירור המהיר גורם לאטומי הפחמן להילכד בגביש, כיוון שאינם מספיקים לצאת בדיפוזיה אל מחוץ למבנה הגבישי המתהווה. מבנה זה מכיל מאמצים פנימיים כתוצאה ממהירות המעבר מהפאזה האוסטניטית לפאזה המרטנזיטית. בהגדלה מיקרוסקופית של מרטנזיט מוצק, ניתן לראות שגרעיני הגבישים הם דמויי מחטים מחודדות – דבר המבחין את המרטנזיט מפאזות אחרות.

מבנהו המולקולרי הגבישי של המרטנזיט הוא טטרגונל ממורכז גוף לעומת המבנה של האוסטניט – שהוא קובייתי ממורכז פאה. חרף הרכבם הכימי הזהה של חומרים שונים, אף כי נוסחתם הכימית זהה, אלה יכולים להיבדל בתכונותיהם בשל מבנה מולקולרי שונה למשל מרטנזיט ואוסטניט.

המעבר מפאזה אוסטניטית לפאזה מרטנזיטית דורש מעט מאוד אנרגיית אקטיבציה, כיוון שהתהליך הוא תוצאה של ארגון מחדש עדין, אך מהיר, של מיקומי האטומים אלה ביחס לאלה. צפיפות המרטנזיט נמוכה יותר מזו של האוסטניט, לכן המעבר בין שתי הפאזות גורם לשינוי בנפח התרכובת.

הפאזה המרטנזיטית יכולה להיהרס בקלות עם חימום התרכובת לסף טמפרטורה הייחודי לכל חומר, זאת משום שתהליכים כימיים מואצים בטמפרטורות גבוהות ובהתאם לחוק השני של התרמודינמיקה. התהליכים השונים נקראים חיסום, הרפיה וריפוי. בסגסוגות מסוימות, התופעה ניתנת לשיכוך על ידי הוספת יסודות דוגמת טונגסטן, שמשתתפים בהתגרענות של הצמנטיט.

כיוון שקשה לשלוט בתהליך הריווי, פלדות רבות מקוררות בשיטה זו, כך שייווצר עודף של מרטנזיט ואז על ידי הרפיה, ריכוזי המרטנזיט משנים פאזה למבנה הרצוי בהתאם לשימוש העתידי של אותה פלדה. כיוון שיתר מרטנזיט גורם לפריכות של הפלדה ואילו מיעוט מרטנזיט יגרום לפלדה להיות רכה מדי, נחקרו קצבי החיסום הרצויים באקדמיה ובחברות מסחריות, ונוסחו מתכונים מדויקים לקבלת מבנים פנימיים רצויים של הסגסוגת.

מקורות
------

* Fundamentals of Materials Science and Engineering, 5th edition, William D. Callister, Jr. et.al

ראו גם
------

* קריסטלוגרפיה

קישורים חיצוניים
----------------

| מיזמי קרן ויקימדיה |
| --- |
| ויקימילון ערך מילוני בוויקימילון: **מרטנזיט** |
| ויקישיתוף תמונות ומדיה בוויקישיתוף: **מרטנזיט** |

* Extensive resources from Cambridge University Press
* The cubic-to-tetragonal transition
* New Phase Transition
* מבוא לקריסטלוגרפיה ומערכות גביש במינרלים
* מילון למונחי קריסטלוגרפיה
* מבני סריג גבישי
* ארגון הקריסטלוגרפיה האמריקני

הערות שוליים
------------

1. ↑  quenching
2. ↑  מה שהעניק לתהליך את שמו באנגלית
3. ↑  Tempering
4. ↑  Annealing
5. ↑  Fe3C הוא ברזל פחמני הוא חומר גלם הפלדה
6. ↑  quenching

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007553379205171
* BnF: cb122609324 (data)
* GND: 4131051-2
* LCCN: sh85081619
* NDL: 00567499

 |
זכר בנורפוק, אנגליה.
נקבת הברווז
 *Mareca penelope*
**ברווז צהוב-מצח** (שם מדעי: ***Mareca penelope***) הוא מין ברווז בינוני בגודלו, בעל ראש עגלגל וצוואר קצר בצבע חום ומצח צהבהב. מוטת כנפיו היא כ-80 ס"מ, ואורך גופו כ-50 ס"מ. הוא נפוץ בעיקר בצפון אירופה ואסיה. בישראל הוא מצוי בחורף בצפון ובמרכז. לברווז יכולת תעופה מהירה וצלילה נמוכה. הוא ניזון מאוכל צמחוני, בעיקר מירק טרי.

תיאור המין
----------

לברווז צהוב-מצח צוואר קצר, ראש גדול ומעוגל ומקור קצר. לזכר יש ראש וצוואר בצבע חום ומצח צהוב. חלקי הגוף האחוריים שחורים ושאר הגוף אפור. אצל הנקבה הבטן לבנה, צידי הגוף והצוואר חומים ושאר חלקי הגוף אפורים.

תפוצה ואזורי מחיה
-----------------

ברווז צהוב-מצח דוגר באגמים רדודים, בביצות יער ונופי ביצות, בברכות, במאגרי מים, מקווי מים - גם בדרגת מליחות גבוהה - ולעיתים בשדות פתוחים. תפוצתו של ברווז צהוב-מצח היא בצפון אירופה ואסיה, בעיקר בצפון רוסיה- שם הוא דוגר בביצות יער, על גדות אגמים ובבריכות בטונדרה.

תפוצה בארץ ישראל
----------------

ברווזים צהובי-מצח חורפים בישראל מחודש אוקטובר עד תחילת חודש מרץ. לעיתים יש עיכוב בנדידת הברווזים האלה צפונה והם יכולים להישאר בארץ עד סוף אפריל. הם מצויים בעיקר בצפון הארץ ובמרכזה. ריכוזים קבועים של ברווזים צהובי-מצח נמצאים בחורף במאגרי הגולן ובאגמון החולה.

מבנה הגוף/מאפיינים פיזיים
-------------------------

מידותיו של ברווז צהוב-מצח הן: אורך 42-50 ס"מ ומוטת כנפיים 71-80 ס"מ. משקלו הממוצע של הזכר כ-763 גרם ומשקלה הממוצע של הנקבה - 684 גרם. גודלו של הברווז הוא בינוני ביחס לשאר הברווזים. הוא בעל ראש מעוגל וגדול, יחסית, מקור קטן וזנב מחודד.

התנהגות
-------

ברווז צהוב-מצח עף בלהקות קטנות ושוהה בנפרד ממינים אחרים של ברווזים. בעת התעופה יש לו סימנים מאוד בולטים, צווארו הדק וכנפיו החיצוניות משוכים לאחור, הבטן הלבנה והזנב המחודד בולטים לעין. בנוסף, בעת שחייה צלילתו נמוכה וצווארו אסוף על גבו. ברווז צהוב-מצח הוא ברווז חששן, הממהר לצאת מפני המים ולחתור בכנפיו במהירות בעת סכנה. נוסף על כך, הזכר משמיע קולות שריקה הנשמעים למרחק.

תזונה
-----

ברווז צהוב-מצח ניזון אך ורק ממזון צמחוני: מירק טרי, פלנקטון, עשבייה ירוקה ולעיתים מזרעים.

לקריאה נוספת
------------

* עוזי פז ויוסי אשכול, **מדריך מצולם לציפורים**, הוצאה לאור: בית הוצאת כתר-ירושלים. [דרושה הבהרה]

קישורים חיצוניים
----------------

ויקישיתוף מדיה וקבצים בנושא **ברווז צהוב-מצח** בוויקישיתוף
* ברווז צהוב-מצח, באתר ITIS (באנגלית)
* ברווז צהוב-מצח, באתר NCBI (באנגלית)
* ברווז צהוב-מצח, באתר GBIF (באנגלית)
* ברווז צהוב-מצח – מאגר המידע הלאומי לציפורי ישראל.

הערות שוליים
------------

1. ↑  ברווז צהוב-מצח באתר הרשימה האדומה של IUCN
2. 1 2 3  קיליאן מולראני, לארס סוונסון, דן צטרסטרוס ופיטר ג'. גרנט, **הציפורים-המדריך השלם לציפורי אירופה וישראל**, הקיבוץ המאוחד
3. 1 2 3  ברווז צהוב-מצח | אווזאים | ציפורים בישראל, באתר הצפרות הישראלי
4. 1 2  היינצל, פיטר ופרסלאו, **הציפורים-מגדיר שדה שלם-ציפורי אירופה והמזרח התיכון**, .
5. 1 2  אוזאיים - ברווז צהוב-מצח, באתר תצפית סיורי צפרות- מגדיר ציפורי ארץ ישראל
6. 1 2  דיוויד מ. קוטרידג' וריצ'רד פורטר, **ציפורי ישראל והמזרח התיכון**, .
אלתית אטלנטית בנורווגיה
**אלתית אטלנטית**, **סַלְמוֹן לָכִיס** או **סלמון אטלנטי** (שם מדעי: ***Salmo salar***) היא מין דג מאכל נפוץ ממשפחת הסלמוניים. הדג חי במימי צפון האוקיינוס האטלנטי ומכאן שמו. הצעירים חיים בנהרות ואגמים בצעירותם ונודדים אל הים בבגרות, אך חוזרים כדי להתרבות. האלתית הופץ בידי האדם גם לצפון האוקיינוס השקט ולניו זילנד.

דג זה מגיע בגיל שנתיים לאורך 71–76 ס"מ ולמשקל 3.6–5.4 ק"ג בבגרות, אך הפרט הכבד ביותר שנמדד שקל 49.4 ק"ג, והפרט הארוך ביותר הגיע לאורך 160 ס"מ. אלתית זו היא אחת מהגדולים בבני הסוג.

צבעה של האלתית כסוף-כחול, ראשה וזנבה שחורים ועם כתמים שחורים לאורך פלג גופה העליון. הצעירים זהובים עם פיות לבנים והם מנומרים בכתמים שחורים וורודים. לאלתית זו הלסת אינה מתארכת בבגרות והיא בעלת שיניים בולטות.

הדג חי במימי האוקיינוס האטלנטי ומתרבה בנהרות ואגמים באירופה ובמזרח אמריקה הצפונית. לאחר 4 שנים בים הם מתחילים לחזור. הם עוקבים אחרי ריח הנהר שלהם וכך מגיעים אליו בנדידה על זרמי הים. כשהם מגיעים הם צריכים לקפוץ במעלה מפלים גבוהים לעבר הנהרות. לאחר ציד אינטנסיבי ופגיעה בבית גידולו של הדג במשך המאה ה-20, הוא נעלם מנהרות רבים בהם הוא חי ולא חזר אליהם.

הדג צד יצורים קטנים יותר לפי גודלו. בצעירותו הוא ניזון רק מפלנקטון ויצורי מים קטנים ובהמשך צד דגים קטנים וחרקי מים שונים. כאשר הוא חוזר לים הוא ניזון מחסילונים, דיונונים, שטצדאים, צלופחוליים ודגי הרינג ואף מביצי סלמונים אחרים. הדג בתורו מושך טורפים כמו טורפים ימיים, ישנן גרינלנדי, תריסניות, לשונון, בקלה וכמה דולפינים.

האדם צד את האלתית האטלנטית בכמויות מסחריות עד שהוא הגיע לסכנת הכחדה במאה ה-20. היום הדג התאושש מהכחדה, אך עדיין ישנם הגבלות על הדיג.

קישורים חיצוניים
----------------

ויקישיתוף מדיה וקבצים בנושא **אלתית אטלנטית** בוויקישיתוף
* אלתית אטלנטית, באתר ITIS (באנגלית)
* אלתית אטלנטית, באתר NCBI (באנגלית)
* אלתית אטלנטית, באתר Animal Diversity Web (באנגלית)
* אלתית אטלנטית, בבסיס הנתונים ARKive (באנגלית)
* אלתית אטלנטית, באתר האנציקלופדיה של החיים (באנגלית)
* אלתית אטלנטית, באתר FishBase (באנגלית)
* אלתית אטלנטית, באתר GBIF (באנגלית)
* אלתית אטלנטית, באתר אנציקלופדיה בריטניקה (באנגלית)

הערות שוליים
------------

1. ↑  אלתית אטלנטית באתר הרשימה האדומה של IUCN
2. ↑  סַלְמוֹן לָכִיס במילון מטבח [כלכלת הבית] (תרצ"ח), באתר האקדמיה ללשון העברית

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007553584805171
* BnF: cb11967402k (data)
* GND: 4033961-0
* LCCN: sh85116821
* LNB: 000264467
* NKC: ph115176

 |
**גאורג פון דרפלינגר** (בגרמנית: **Georg von Derfflinger**‏; 20 במרץ 1606 – 14 בפברואר 1695) היה גנרל-פלדמרשל בצבא ברנדנבורג-פרוסיה במהלך ואחרי מלחמת שלושים השנים (1618–1648).

ביוגרפיה
--------

### ראשית חייו

דרפלינגר נולד ב-1606 בנויהופן על הקרמס באוסטריה, למשפחה של איכרים פרוטסטנטים עניים, דרפלינגר נאלץ לעזוב את ביתו עקב רדיפות דתיות תחת שושלת ההבסבורג הקתולית במהלך הקונטרה-רפורמציה. הוא כנראה נלחם זה לצד זה עם אצילים בוהמיינים מורדים בראשות היינריך מתיאס פון תורן ושירת בכוחות המזוינים של מעצמות לוחמות פרוטסטנטיות שונות, תחילה בצבא הסקסוני, אך רוב הזמן בצבא שוודיה. עד לשלום וסטפליה ב-1648 הוא התבלט כמנהיג פרשים מוכשר ונועז וזכה למוניטין של זוהר ואומץ, מה ששכנע ב-1654 את פרידריך וילהלם, הנסיך הבוחר מברנדנבורג להציע לדרפלינגר תפקיד בכיר בצבאו.

### אישיות

דרפלינגר היה כביכול שיכור ידוע לשמצה ששתה כל הזמן שנאפס, אבל חיבתו לאלכוהול לא הפריעה ליכולותיו הצבאיות. נישואיו ב-1646 ליורשת של אצולת ברנדנבורג כבר הבטיחו לו מספר נחלות, שאותם הצליח להגדיל באחוזות שהוענקו לו על מעלליו הצבאיים. דרפלינגר, חייל לכל חייו, לא היה בעל השכלה פורמלית, אך הופקד על ידי הנסיך הבוחר על מספר רב של משימות צבאיות חשובות ושיחק תפקיד מרכזי ברפורמה של הפרשים והתותחים הברנדנבורגיים. הייתה לו מערכת יחסים סוערת מאוד עם פרידריך וילהלם והתווכח איתו ללא הרף, בשלב מסוים עזב. כדי לחזור לשירותו של הנסיך הבוחר, הוא מסר רשימה של דרישות מדהימות, שכללה סעיף הקובע שאף אדם לא יגיע לקרב לפניו ושהוא ייקח אחוז מסוים של שלל וקצינים שבויים מכל קרב.

 גאורג פון דרפלינגר בערך ב-1670
### שירות תחת ברנדנבורג

ב-1674 הועלה דרפלינגר לרייכספרייהר על ידי הקיסר לאופולד הראשון. שנה לאחר מכן, הוא מילא תפקיד מכריע בהבסה של השוודים וגרש אותם מברנדנבורג. הוא התחזה לקצין שוודי (הישג שהצליח לעשות כי שירת בצבאות שוודיה), והצליח לשכנע את השוודים לפתוח את שערי רתנוב, ולאפשר לו ול-1,000 דרגונים סמוכים להסתער על המבצר. הוא גם היה מפקד בקרב פרבלין, שם זכה בניצחון מכריע על השוודים בפיקודו של קרל האחד עשר, שכבשו את ברנדנבורג, בזזו את האזורים הכפריים והתעללו במקומיים. המערכה הצבאית האחרונה שלו הייתה ב-1690 נגד לואי הארבעה עשר, מלך צרפת, כשהיה בן 84. דרפלינגר מת באחוזותיו בגוסוב ב-14 בפברואר 1695.

הנצחה
-----

סיירת המערכה של הצי הקיסרי הגרמני SMS דרפלינגר נקראה על שמו.

קישורים חיצוניים
----------------

ויקישיתוף מדיה וקבצים בנושא **גאורג פון דרפלינגר** בוויקישיתוף

|  |  |
| --- | --- |
| בקרת זהויות עריכת הנתון בוויקינתונים | 
* GND: 119468816
* ISNI: 0000 0000 4950 7495
* LCCN: nr97013866
* VIAF: 54958811
* WorldCat: lccn-nr97013866

 |
**הוויאנס** (בפורטוגזית: **Havaianas**) הוא מותג כפכפים ברזילאי. המותג מיוצר בידי חברת אלפרגאטאס, שהיא חלק מקונצרן קמארגו קוריאה. הכפכפים מיוצרים במפעל אחד, במדינת פרנאיבה שבצפון-מזרח ברזיל.

היסטוריה
--------

כפכפי הוויאנס הראשונים יוצרו ב-1962, בהשראת סנדלי הזורי היפניים. סנדלים אלה עשויים מגבעולי אורז, בעוד שהכפכפים מיוצרים מגומי. על אף ההשראה היפנית, השם שנבחר היה Havaianas, שפירושו בפורטוגזית "מהוואי".

הכפכפים נמכרו במחיר נמוך, ונחשבו במשך שנים רבות כ"כפכפים של עניים". הדגמים הראשונים כללו סוליות בצבע לבן ורצועות בכחול, שחור או צהוב. ב-1991 החליטה ההנהלה לפנות לקהלי יעד נוספים, והחלה לשווק את דגמי Havaianas Sky, בגוונים חזקים יותר, עם עקבים גבוהים יותר ובמחיר גבוה יותר.

קידום המכירות של הדגם החדש כלל פרסומות בהשתתפות אמנים מקומיים. הקמפיין החדש הצליח, והחברה החלה להרחיב את פעילותה, ולפתח דגמים נוספים. כך, למשל, הוחל במהלך אולימפיאדת אטלנטה (1996) בשיווקו של דגם נוסף, Havaianas Olimpic. גם בשנים הבאות נעזרה החברה בידוענים ברזילאים כדי לקדם את המכירות. בין היתר, כיכבו בפרסומות שלה הכדורגלן ראיי והשחקנים קלאודיה אבראו, פביו אסונסאו, ריינלדו ג'אנקיני, פרננדה לימה, רודריגו סנטורו, דבורה סקו ומרקוס פלמיירה.

ב-1997 הוחל בייצוא הכפכפים למדינות אחרות, הראשונה שבהן צרפת. עד לשנת 2006 כבר יוצאו הכפכפים ללמעלה מ-80 מדינות.

בשנת 2006 נמכרו כ-162 מיליון כפכפי הוויאנס. כ-90% מהם נמכרו בברזיל לבדה, והיתר ברחבי העולם. בשנת 2011 זינקו המכירות לכ-210 מיליון כפכפים, ואחוז הכפכפים המשווקים מחוץ לברזיל עלה ל-15%. בשנת 2013 הוערך שוויו של המותג הוויאנס ב-422 מיליון דולרים. בשנת 2022 החברה מכרה 247 מיליון זוגות נעליים והכנסותיה הסתכמו ב 797.2 מיליון דולרים.

קישורים חיצוניים
----------------

ויקישיתוף מדיה וקבצים בנושא **הוויאנס** בוויקישיתוף
* 

* אתר האינטרנט הרשמי של הוויאנס (בפורטוגזית)
* הוויאנס, ברשת החברתית פייסבוק

* הוויאנס, ברשת החברתית אקס (טוויטר)

* הוויאנס, ברשת החברתית אינסטגרם
* אתר הוויאנס בעברית

* Jenny Barchfield, AT 50, HAVAIANAS FLIP-FLOPS ARE SYMBOL OF BRAZIL, The Big Story, 24.7.2012

הערות שוליים
------------

1. ↑  Fernando Scheller, (בפורטוגזית) Alpargatas vende 160 milhões de Havaianas Aos 100 anos, Globo.com, 16.1.2007
2. ↑  Jenny Barchfield, AT 50, HAVAIANAS FLIP-FLOPS ARE SYMBOL OF BRAZIL, The Big Story, 24.7.2012
3. ↑  John Paul Rathbone, Latin American: Brand power on the rise, Financial Times, 23.9.2013
4. ↑  Parent company of Havaianas posts profit loss, WORLD FOOTWEAR, ‏22/2/2023
שלט על גשר ויליאמסבורג היוצא מברוקלין
**אוי ווי** (ביידיש: **אוי וויי**) הוא ביטוי ביידיש המביע אימה או התלהמות. לעיתים קרובות, הביטוי מקוצר ל**אוי**, והוא יכול להיות מתורגם כ"אוי, אוי!" או "אוי לי!". המקבילה העברית שלו היא **אוי ואבוי**.

מקור
----

לדברי האטימולוג דאגלס הארפר, הביטוי נגזר מיידיש ומקורו גרמני. הוא מאותו המקור כמו הביטוי הגרמני o weh, או auweh, שילוב של הקריאה הגרמנית וההולנדית au!, כלומר "אאוץ'/או", והמילה הגרמנית weh, מאותו מקור של המילה האנגלית woe (כמו גם המילה ההולנדית wee שמשמעותה כאב). הביטוי קשור גם ל-oh ve, ביטוי ישן יותר בדנית ובשוודית, ו-oy wah, ביטוי בעל משמעות דומה באזור מונבליארד שבצרפת.[דרוש מקור] המקביל הלטיני הוא heu, vae!; ביטוי סטנדרטי יותר הוא "o, me miserum", או "heu, me miserum".[דרוש מקור]

לפי Chabad.org, תיאוריה אלטרנטיבית למקור הביטוי ביידיש היא ש"אוי" נובע מעברית מקראית, וש"ווי" הוא המקבילה הארמית שלו. לחלופין הוא מאוית אוי, הוי או הו בעברית המקראית, וואי, וי, ווי, וויא בארמית. המונח מוכפל מדי פעם, כדוגמת הו הו בספר בראשית, פרק ה', פסוק כ"ט, ווַי וַי בתרגום פסאודו-יונתן על אותו פסוק, אך שתי הגרסאות מעולם לא שולבו קלאסית.

משמעות
------

הביטוי מקוצר לרוב ל"אוי", או מאורך לכדי "אוי ווי זמיר", קיצור של הביטוי "אוי ווי איז מיר" (אוי וי לנו). המטרה העיקרית או ההשפעה של התארכותה היא לרוב לצורך דרמטיות. על פי האנתרופולוג החזותי פני וולין, אוי היא לא מילה רגילה בלבד, אלא מבטאת תפיסת עולם שלמה. המשמעות שלה מנוגדת בערך למשמעות של מזל טוב. ביטוי קשור הוא אוי געוואלד, שיכול להיות בעל משמעות דומה, או גם להביע זעזוע או פליאה.

קישורים חיצוניים
----------------

ויקימילון ערך מילוני בנושא **ויי זמיר,**  בוויקימילון

הערות שוליים
------------

1. 1 2  "What Does Oy Vey Mean?". *Chabad.org*. נבדק ב-2013-04-19.
2. ↑  See Proverbs 23:29, where King Solomon asks, "To whom is *oy* and to whom is *avoy*?"
3. ↑  "Oy". Douglas Harper Online Etymology Dictionary. אורכב מ-המקור ב-2011-09-25. נבדק ב-10 אוק' 2011. `{{cite web}}`:  (עזרה)
4. ↑  "Brown-Driver-Briggs Hebrew and English Lexicon". נבדק ב-2020-12-08.
5. ↑  "A Dictionary of the Targumim, the Talmud Bavli and Yerushalmi, and the Midrashic Literature". נבדק ב-2020-12-08.
6. ↑  אוי ווי זמיר, ג'אז ביידיש!, באתר ynet, 29 במרץ 2007
7. ↑  Stevens, Payson et al. *Meshuggenary: Celebrating the World of Yiddish*, p. 34 (Simon and Schuster 2002).
8. ↑  Jacobs, Meredith. *The Modern Jewish Mom's Guide to Shabbat*, p. 229 (HarperCollins 2007).
9. ↑  Wolin, Penny. *The Jews of Wyoming: Fringe of the Diaspora*, p. 196 (Crazy Woman Creek Press 2000).
**יורדאנוב** (בפולנית: **Jordanów**) היא עיירה במחוז סוחה שבפרובינציית פולין קטן בפולין, על גדת נהר סקאווה, בה התקיימה עד השואה קהילה יהודית קטנה.

תולדות היישוב
-------------

יורדאנוב נוסדה בשנת 1564, ובשנת 1581 הוענקו לה זכויות עיר. במאות ה-18 וה-19 נודעה העיירה בגידול הבקר והסוסים שבה, ובייצור כלי חרס ובדים.

בחלוקת פולין הראשונה, בשנת 1772, נכללה העיירה בתחום ממלכת הבסבורג, ובשנת 1918 נכללה בתחום הרפובליקה הפולנית השנייה. בתחילת המאה ה-20 הייתה העיירה למוקד נופש והבראה.

יהודי יורדאנוב
--------------

בעיירה התקיימה קהילה יהודית מאורגנת מהמחצית השנייה של המאה ה-19, ובשנת 1869 הוקם בה בית ספר יהודי. בין מלחמות העולם נמנו בעיירה 238 יהודים, והתקיימה בה פעילות ציונית.

עם כיבוש העיירה בידי הגרמנים בתחילת ספטמבר 1939, אלו הסבו לה נזק רב, והחלו לבצע מעשי התעללות בכ-400 היהודים ששהו במקום, תוך לקיחתם לעבודות כפייה. בהמשך, רוכזו יהודי היישוב שבתיהם נהרסו ברובע צפוף בעיירה, שם סבלו מרעב, והם נצטוו לענוד סרט זרוע. בהמשך הגיעו לעיירה פליטים יהודים מצפון מערב פולין, והקהילה המקומית התגייסה לעזרתם. לאחר פרוץ מבצע ברברוסה רצחו הגרמנים מספר משפחות יהודיות מהעיירה, ובאוגוסט 1942 הוטל על הקהילה לשלם סכום כופר גבוה ביותר. במועד מסירת הכסף, רצחו הגרמנים את כל המשפחות היהודית בכפרים שבסביבת יורדאנוב.

ב-29 באוגוסט 1942 פשטו על יורדאנוב שוטרים גרמנים ופולנים, וריכזו בכוח את היהודים שנותרו בעיירה בכיכר השוק בה, תוך רצח מספר יהודים בשעת האקציה. בכיכר נערכה ביהודי העיירה סלקציה, וכ-70 קשישים, ילדים ואמהות לפעוטות נרצחו בפרבר של העיירה. למעלה מ-400 היהודים שעוד נותרו בעיירה גורשו לאחר מכן למאקוב פודהלנסקי, ומשם שולחו למחנה ההשמדה בלז'ץ. כמה עשרות יהודים שנמלטו מהעיירה בשעת האקציה ליערות הסביבה נרצחו בהמשך בידי הגרמנים והפולנים, לאחר שאותרו במהלך מצוד ממושך שנערך אחריהם.

קישורים חיצוניים
----------------

ויקישיתוף מדיה וקבצים בנושא **יורדאנוב** בוויקישיתוף
* 

* אתר האינטרנט הרשמי של יורדאנוב
* יורדאנוב באתר מרכז מורשת יהדות פולין
* "יורדאנוב", באתר השטעטל הווירטואלי

|  |  |
| --- | --- |
| בקרת זהויות עריכת הנתון בוויקינתונים | 
* GND: 4637757-8

 |
**בראן** (במונטנגרית: **Беране**) היא העיר השמינית בגודלה במונטנגרו, ובירת מחוז בראן שבמזרח המדינה. העיר שוכנת על גדת נהר לים (Lim), בתחומי הסנג'ק ההיסטורי של נובי פאזאר.

היסטוריה
--------

בימי הביניים נקראה שטחה של בראן המודרנית בודימליה. בעיקר גרו כאן סרבים, נתיני מדינת ראסקה. מאז אותה תקופה שרדו כאן כמה מתחמי מנזר, בתי המגורים לשעבר של הבישופים והמטרופולינים. בשנת 1455 כבשו כוחות האימפריה העות'מאנית את היישובים העיקריים באזור וכללו אדמות אלה בסנג'אק של נובופאזאר. בשנת 1682 הקימו הטורקים את העיר בראן. צריפים הוקמו על גדה אחת של הנהר, ובניינים אזרחיים עם הרמזים בצד השני, ולכן חלק מהעיר המודרנית עדיין שומר על תוויו המזרחיים ונקרא הרמה. סרבים ומונטנגרים לא אהבו את השלטון הטורקי - הם ניהלו מאבק ארוך ועקשן עם הכובשים. בקרבות, התקוממויות וקרבות לעצמאות חלפו כמעט כל המאה ה-19. במלחמת הבלקן הראשונה, באוקטובר 1912 תקפו כוחות מונטנגרו את העיר בירי תותחים והטילו עליה מצור.

בין השנים 1949–1992 נקראה העיר איוואנגרד, על שם איוואן מילוטינוביץ'; מנהיג פרטיזנים במלחמת העולם השנייה.

ערים תאומות
-----------

לבראן ארבע ערים תאומות:

* סרביהסרביה סוקריצ'ה, סרביה
(ממאי, 1985)
* איטליהאיטליה טראמו, איטליה
(מיולי, 1985)
* קוסובוקוסובו פץ', קוסובו
(מאפריל, 1998)
* רוסיהרוסיה קוסטרומה, רוסיה
(מדצמבר, 2005)

קישורים חיצוניים
----------------

ויקישיתוף מדיה וקבצים בנושא **בראן** בוויקישיתוף
* 

* אתר האינטרנט הרשמי של בראן

הערות שוליים
------------

1. ↑  .travel-mne.ru, Беране
2. ↑  המלחמה, הצפירה, 13 באוקטובר 1912
3. ↑  מלחמה תהיה, הצבי, 13 באוקטובר 1912

|  |  |
| --- | --- |
| בקרת זהויות עריכת הנתון בוויקינתונים | 
* LCCN: n2005029893
* NKC: ge1044953
* VIAF: 151479053
* WorldCat: lccn-n2005029893

 |
**איתן גולן** (1940 – 7 ביוני 2007) היה קצין במשטרת ישראל בדרגת תת-ניצב. כיהן כסמנכ"ל משרד ראש הממשלה וראש מועצת אפרת.

חייו
----

גולן נולד בירושלים, גדל בנתניה ולמד בפנימיית כפר גלים. במהלך שירותו הצבאי סיים תואר ראשון במשפטים. במקביל לעבודתו כעורך דין התנדב ב-1974 למשמר האזרחי והתקדם עד למפקד בקעת אונו בדרגת סגן-ניצב. ב-1978 החליט להתגייס לשירות קבע במשטרה. הוא הצטרף ליחידה הארצית לחקירת פשיעה חמורה שהוקמה באותו זמן ושירת בה כראש מפלג לחקירת פשעים חמורים, בין החקירות הבולטות שניהל היו תוקפי חיילי צה"ל בפרשת פינוי גן הירק, ניסיון ההתנקשות ברוני ניצן ופרשת ברוך ארבל, קצין משטרה צבאית ראשי שהואשם בשוחד. ב-1982 מונה לראש מפלג הונאה במשטרת מחוז תל אביב. ב-1986 מונה לעוזר מבקר המשטרה ולאחר מכן שירת כראש מחלקת חקירות במחוז מרכז. בתפקידו האחרון בשירות כיהן כנשיא בית הדין למשמעת בדרגת תת-ניצב.

היה ממקימי היישוב בית חורון בשנת 1977.

לאחר פרישתו מהמשטרה מונה לסמנכ"ל משרד ראש הממשלה. בשנים 2000 עד 2004 כיהן כראש מועצת אפרת, תקופה שאופיינה בהתמודדות המועצה ותושביה עם פיגועי טרור רבים במהלך האינתיפאדה השנייה. הוא הקפיד לטפח את הקשרים עם תושבי הכפרים הערבים בסביבה ובמקביל יזם הקמת מערכת הגנה אלקטרונית מסביב ליישוב והקים מרכז חירום רפואי, המשרת את כל תושבי האזור.

גולן היה נשוי ואב לארבע בנות. ב-2007 נפטר משבץ מוחי ונקבר בבית העלמין בכפר עציון.

קישורים חיצוניים
----------------

* אורי דרומי, שוטר רודף צדק, באתר הארץ, 13 ביוני 2007
* אורי רודריגז-גרסיא, אחים לא מפקירים, אבל להורים מותר, באתר של "רשת 13", 1 ביולי 2000 (במקור, מאתר "nana10")

הערות שוליים
------------

1. ↑  ראש המועצה המקומית אפרת לשעבר איתן גולן הלך לעולמו, באתר ערוץ 7, 8 ביוני 2007
2. ↑  ynet, תחקיר "ידיעות אחרונות": החשבון הפתוח של נתניהו, באתר ynet, 25 בספטמבר 2000

| ראשי המועצה המקומית אפרת ‏  |
| --- |
| 

|  |
| --- |
| משה מושקוביץ (מ־1980) • ינון אחימן (מ־1985) • איתן גולן (מ־2000) • אליהו מזרחי (מ־2004) • עודד רביבי (מ־2008) |

 |
**סרוצק** (בפולנית: **Serock**; ביידיש **סעראצק**) היא עיר קטנה על גדתו הצפונית של אגם זגרז, במחוז לגיונובו שבפרובינציית מזוביה בפולין, כ-40 קילומטר צפונית לוורשה. נכון לשנת 2013 מונה אוכלוסיית העיר 4,109 תושבים.

תולדות היישוב
-------------

סרוצק נזכרת לראשונה בשנת 1065, במסמך מהמנזר הבנדיקטיני שבעיר מוגילנו. בשנת 1417 הוענקו לסרוצק זכויות עיר, ובמחצית השנייה של המאה ה-15 התפתחה העיר, בשל מיקומה על דרך המסחר שבין מזוביה ורוסיה. שגשוגה של העיר נקטע באמצע המאה ה-17, כתוצאה מפלישת האימפריה השוודית לאזור.

בחלוקת פולין השלישית, בשנת 1795, נכללה העיר בתחום פרוסיה, ובשנת 1815 נכללה בתחום פולין הקונגרסאית.

יהודי היישוב
------------

יהודים בודדים ישבו בעיר מהמאה ה-17, אך קהילה יהודית של ממש התקיימה בה רק מראשית המאה ה-19, אז הוקם בה בית כנסת. מסוף המאה ה-19 היוו היהודים רוב בקרב תושבי העיר, והם נטלו חלק מרכזי בפיתוחה הכלכלי.

לאחר מלחמת העולם הראשונה פרעו ביהודי העיר החיילים הפולנים שנכנסו אליה, ובתקופה הקצרה שבה העיר נכבשה בידי הצבא האדום במהלך המלחמה הפולנית-סובייטית, בשנת 1920, התעמרו החיילים הרוסים ביהודיה.

בין מלחמות העולם השתקמה הקהילה שבעיר בסיוע ארגוני עזרה הדדית ויוצאי העיר בארצות הברית, ונמנו בה 2,641 יהודים, כמחצית מתושביה. בתקופה זו התקיימה בעיר פעילות של אגודת ישראל ושל המפלגות הציוניות. בשנות השלושים של המאה ה-20 סבלו יהודי העיר מהתנכלויות אנטישמיות גוברות והולכות כלפיהם מצד שכניהם הפולנים, שכללו חרם על עסקיהם והשחתה של בית הכנסת המקומי.

### בשואה

בתחילת מלחמת העולם השנייה הגיעו לעיר פליטים יהודים מיישובי הסביבה, וב-5 בספטמבר 1939 הופצצה העיר בידי הגרמנים, באופן שגרם למות עשרות יהודים בה. בעקבות ההפצצה, נמלטו מהעיר יהודים רבים.

עם כניסת הגרמנים לעיר, ב-9 בספטמבר 1939, החלו אלו בשוד רכוש יהודיה. למחרת, ריכזו הגרמנים באלימות רבה את יהודי העיר בכיכר השוק בה, ושם הופרדו הנשים והילדים מהגברים. כ-300 גברים נלקחו לבית הכנסת המקומי, ושם הוחזקו ארבעה ימים, תוך התעללות בהם ורצח חלקם. לאחר מכן רוכזו קרוב ל-150 יהודים, והועברו לפולטוסק, וממנה אולצו לרוץ כ-30 ק"מ עד צ'חאנוב, תוך ירי בנחשלים.

בהמשך השנה, הוטלו על יהודי העיר הנותרים סכומי כופר גבוהים, והם נלקחו לעבודות כפייה. ב-5 בדצמבר 1939 לפנות בוקר ריכזו הגרמנים את יהודי העיר בכיכר המרכזית בה, והריצו אותם כ-20 ק"מ עד לנאשיילסק, שם רוכזו בבית הכנסת המקומי, תוך שבוצעו בהם מעשי התעללות, ולאחר שהחולים נרצחו במקום. למחרת בבוקר הריצו הגרמנים את יהודי היישוב לתחנת הרכבת הסמוכה, מרחק של כ-5 ק"מ, תוך הפרדת הורים מילדיהם. בתחנת הרכבת נערך חיפוש על גופם העירום של היהודים, והם נדחסו בקרונות משא אטומים, שפנו תחילה צפונה, ולאחר מכן שבו דרומה. במשך שלושה ימים שהו היהודים בקרונות ללא מזון או שתייה. לבסוף הגיעו הקרונות לביאלא פודולסק וללוקוב, ושם חלקו יהודי העיר את גורל יתר יהודי יישובים אלו.

מכ-3,000 יהודי סרוצק שרדו את השואה בין 100 ל-300 איש, רובם בשטחי ברית המועצות.

קישורים חיצוניים
----------------

ויקישיתוף מדיה וקבצים בנושא **סרוצק** בוויקישיתוף
* 

* אתר האינטרנט הרשמי של סרוצק
* ספר יזכור לקהילת סרוצק, בספריית העיר ניו יורק
* סרוצק באתר מרכז מורשת יהדות פולין
* "סרוצק", באתר השטעטל הווירטואלי
* סרוצק (ורשה, פולין), דף שער בספרייה הלאומית

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007560004305171
* GND: 4308697-4
* LCCN: n86082411
* VIAF: 129089747
* WorldCat (עם VIAF): 129089747

 |
**חרשניצה** (בפולנית: **Charsznica**) הוא כפר במחוז מייחוב שבפרובינציית פולין קטן בפולין, בו התקיימה עד השואה קהילה יהודית גדולה.

תולדות היישוב
-------------

היישוב נזכר לראשונה במאה ה-15 ככפר בבעלות אצולה. עם חיבור עיר הנפה מייחוב למסילת הברזל בסוף המאה ה-19, והקמת תחנת רכבת ביישוב, התפתחה כלכלת הכפר.

יהודי חרשניצה
-------------

יהודים התיישבו בכפר עם בניית תחנת הרכבת בו, ועסקו בעיקר במסחר. במהלך מלחמת העולם הראשונה התעללו ביהודי היישוב חיילי הצבא הרוסי, ועם נסיגתם, התעללו ביהודי הכפר חיילי הצבא הכחול. ב-3 במאי 1919 נערך בכפר פוגרום בידי פועלי רכבת ואיכרים מהסביבה, אשר בעקבותיו, עזבו את היישוב חלק מיהודיו.

בין מלחמות העולם חיו בכפר כ-120 משפחות יהודיות, שהחזיקו במקום מספר מפעלי תעשייה. בכפר פעל בית מדרש, והתקיימה בו פעילות ציונית ופעילות של הבונד.

### בשואה

בימים הראשונים למלחמת העולם השנייה הפציצו הגרמנים את תחנת הרכבת בכפר, תוך השמדת רכבת שהייתה מלאה בילדים יהודים שנשלחו ליישוב על ידי משפחותיהם משלזיה. לאחר מכן נמלטו מהכפר רבים מיהודיו. עם כיבוש הכפר בידי הגרמנים, רצחו 32 גברים יהודים שאיתרו בו במקומות מסתור.

בכ-400 עד 500 היהודים שנותרו בכפר ביצעו הגרמנים מעשי התעללות, שוד ורצח, תוך חיובם בנשיאת אות היכר. ב-28 באוגוסט 1942 הוצעדו יהודי הכפר לעבר סלומניקי, תוך רצח 34 יהודים מהכפר בשעת האקציה, ותוך התעללות מיוחדת בחולים ובזקנים, ירי בכושלים, ורצח 58 יהודים ליד הכפר חודוב. יחד עם אלפי יהודי הנפה רוכזו יהודי היישוב בשטח פתוח ליד סלומניקי, בו הוחזקו כשבוע תחת שמירה, ללא מזון ושתייה. לאחר סלקציה, שולחו רוב היהודים מהמקום למחנה ההשמדה בלז'ץ.

כ-70 יהודים שהושארו בחרשניצה לאיסוף הרכוש היהודי בו נרצחו בסמוך לחודוב בסוף שנת 1942.

קישורים חיצוניים
----------------

ויקישיתוף מדיה וקבצים בנושא **חרשניצה** בוויקישיתוף
* 

* אתר האינטרנט הרשמי של חרשניצה
* חרשניצה באתר מרכז מורשת יהדות פולין

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007566794205171
* LCCN: n82148520
* VIAF: 124362377
* WorldCat (עם VIAF): 124362377

 |
**גארת' תומאס** (באנגלית: **Gareth Thomas**; נולד ב-25 ביולי 1974) הוא שחקן רוגבי בעבר. יליד ויילס. שיחק בקבוצת קרוסיידרס הוולשית (החל מבמרץ 2010) המשחקת בסופר ליג האירופי משנת 2005 (14 קבוצות מאנגליה, צרפת וויילס, משתתפות בליגה זו). 

ב-26 במאי 2007 עלה תומאס למקום הראשון כשחקן הוולשי שהופיע הכי הרבה פעמים במדי הנבחרת (93 הופעות). הוא מדורג במקום ה-9 בעולם בכל הזמנים בכמות הטריי שקבע. בדרך כלל הוא משחק בתפקיד של מאסף (FullBack), שחקן כנף (Wing) או קשר (Center). 

במהלך גביע העולם ברוגבי בשנת 2007 היה תומאס לשחקן הוולשי הראשון שזכה ב-100 משחקים בינלאומיים בגרסת הרוגבי יוניון (לרשותו עוד שלושה ניצחונות כשחקן בריטניה ואייריש ליונס, מדורג 7 בעולם). לאחר מכן, במשחק עצמו הוא ביצע טריי ומנע טריי, אך ויילס הפסידה לפיג'י והודחה מהטורניר. 

תומאס הוא שחקן הרוגבי הפעיל הראשון במסגרת הרוגבי יוניון שיצא מהארון. לפי ספורטס אילוסטרייטד תומאס הוא הספורטאי המקצועני היחידי בעולם כיום, המשחק בקבוצת ספורט כלשהי שהוא הומוסקסואל גלוי.

ביוגרפיה
--------

תומאס נולד בסארן, כפר קטן השוכן 5 ק"מ צפונית לברידג'נד. אביו עובד בדואר, ואמו בבית חולים. עד שנת 1997 הוא שיחק בקבוצת ברידג'נד. מ-1997 ועד 2001 שיחק בקבוצת קארדיף. לאחר מכן, חזר לשחק שתי עונות בברידג'נד והוביל את הקבוצה בשנת 2003 לאליפות ויילס, ללא הפסד בית והפסד חוץ אחד בלבד לשתי המתחרות המדורגות במקום השני והשלישי. ב-2003 הוא הצטרף לעונה אחת לסלטיק ווריורס כקפטן הקבוצה. בשנים 2004 - 2007 הוא שיחק בטולוז וזכה עם קבוצתו בגביע אירופה ברוגבי (מכונה גם גביע הייניקן) בשנת 2005. אחר כך שיחק שלוש עונות בקארדיף בלוז.

חייו האישיים
------------

תומאס היה נשוי בשנים 2002 - 2006 לג'מה אהובת נעוריו. נישואים אלו הסתיימו בשנת 2007. בדצמבר 2009 הודיע בציבור שהוא הומו. "אני לא רוצה להיזכר בציבור כשחקן הרוגבי ההומו, אלא כשחקן רוגבי, ובראש ובראשונה אני גבר." בריאיון ל-BBC תומאס אמר שהוא מקווה שהיציאה מהארון שלו תעזור לנערים הומואים המשחקים רוגבי להרגיש חופשי לצאת מהארון ועדיין להיחשב כשחקני רוגבי הומואים מוכשרים.

בשנת 2019 הודיע שחלה באיידס. למרות זאת התחרה בתחרויות כגון טריאתלון איש הברזל. ב-2021 יצא סרט תיעודי אודותיו בשם "HIV ואני" המשודר בערוץ הבריאות.

קישורים חיצוניים
----------------

ויקישיתוף מדיה וקבצים בנושא **גארת' תומאס** בוויקישיתוף
* גארת' תומאס, ברשת החברתית אקס (טוויטר)
* גארת' תומאס, ברשת החברתית אינסטגרם
* גארת' תומאס, ברשת החברתית Goodreads
* דונלד מקריי, גרדיאן, ראגבי: היציאה מהארון של גארת' תומאס, באתר הארץ, 11 במאי 2010

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007386873505171
* ISNI: 0000 0000 7303 5790
* LCCN: no2009190952
* SUDOC: 190363738
* VIAF: 103091741
* WorldCat: lccn-no2009190952

 |
אין תמונה חופשיתאין תמונה חופשית
**איציק בנבנישתי** (נולד ב-1965), הוא מנהל ישראלי. כיהן כמנכ"ל קבוצת פרטנר תקשורת החל מ-1 ביולי 2015 ועד התפטרותו ב-5 באפריל 2021. באוגוסט 2021 מונה לנשיא משותף של חברת NSO ובאוקטובר אותה שנה מונה למנכ"ל החברה. כשבועיים לאחר המינוי הודיע על עזיבתו המיידית.

ביוגרפיה
--------

בנבנישתי נולד בירושלים. החל את הקריירה ככלכלן במחלקת המחקר בבנק ישראל, בתחום מקרו-כלכלה, סחר חוץ ומאזן תשלומים. לאחר מכן, עבד כמנהל כספים וכלכלן בחברת CMS Ltd, נציגת HP בישראל, ובשנת 1997 התמנה למנכ"ל החברה. ב-2003, מונה למנכ"ל משותף של חברת HP בישראל, וניהל את חטיבת המחשוב האישי וערוצי ההפצה.

בשנת 2007, מונה בנבנישתי למנכ"ל חברת בזק בינלאומי, מקבוצת בזק. בין המהלכים הבולטים של בנבנישתי כמנכ"ל בזק בינלאומי, היו הובלת פרויקט אסטרטגי של סלילת הכבל האופטי התת-ימי מישראל לאירופה, והעמקת אחיזת החברה בשוק העסקי עם פיתוח תחום שירותי הענן.

בתחילת שנת 2014, לאחר שמונה שנים בקבוצת בזק, הודיע בנבנישתי על פרישה מתפקידו כמנכ"ל בזק בינלאומי. באוקטובר אותה שנה מונה למשנה למנכ"ל פרטנר והאחראי על הפעילות העסקית של החברה.

ביוני 2015, חודש לפני שנכנס רשמית לתפקיד מנכ"ל פרטנר, התעוררה סערה סביב התבטאות מנכ"ל Orange העולמית סטפן רישאר, אשר אמר במהלך ראיון כי מבחינתו היה מסיים את פעילות החברה בישראל "כבר מחר". בנבנישתי הוביל קו חד משמעי על פיו לחברת פרטנר אין בעיה להיפרד ממותג אורנג' עמו הייתה מזוהה כ-17 שנים, שכן החברה היא בראש ובראשונה ישראלית.

ב-1 ביולי 2015 החל בנבנישתי לכהן כמנכ"ל קבוצת פרטנר. הוא הוביל את מהלך המיתוג מחדש של מרבית פעילות הקבוצה תחת מותג 'פרטנר', בהמשך להודעה הרשמית של החברה מחודש ינואר 2016 על הפרידה ממותג Orange. בהשקת המותג Partner ב-16 בפברואר 2016, הכריז בנבנישתי על יציאת החברה לדרך חדשה, כחברת תקשורת כוללת. כמנכ"ל פרטנר, חתם במרץ 2016 על הסכם קיבוצי ראשון עם ועד עובדי החברה.

ב-5 באפריל 2021 הודיע בנבנישתי על כוונתו לעזוב את תפקידו כמנכ"ל חברת פרטנר.

באוגוסט 2021 מונה לנשיא משותף של חברת NSO. באוקטובר אותה שנה מונה למנכ"ל החברה.

בנבנישתי הוא בעל תואר ראשון בכלכלה ותואר שני במנהל עסקים (MBA), עם התמחות במימון ושיווק, שניהם מהאוניברסיטה העברית בירושלים. נשוי ואב לשלוש בנות.

קישורים חיצוניים
----------------

* פרטנר תקשורת, אתר החברה
* גד פרץ, שירי חביב-ולדהורן וטלי ציפורי, ‏מנכ"ל פרטנר חיים רומנו פורש - איציק בנבנישתי יחליפו, באתר גלובס, 19 במאי 2015
* הדס מגן, גד פרץ, ‏מנכ"ל פרטנר: "כל העיסוק סביב ההשקה עשה לנו רק טוב", באתר גלובס, 5 במרץ 2016
* דיאנה בחור ניר ויואב סטולר, איציק בנבנישתי: "בטלוויזיה יצרנו מפץ גדול", באתר כלכליסט, 24 בדצמבר 2018
* אתר למנויים בלבד  ישראל וולמן, "זה לא פשוט לנהל חברה ללא גרעין שליטה", באתר "ידיעות אחרונות", 21 במאי 2021

הערות שוליים
------------

1. ↑  מנכ"ל פרטנר איציק בנבנישתי מתפטר מתפקידו לאחר 6 שנים, באתר ynet, 5 באפריל 2021
2. ↑  אביאור אבו, מנכ"ל פרטנר איציק בנבנישתי מתפטר מתפקידו לאחר 6 שנים, באתר כלכליסט - www.calcalist.co.il, ‏2021-04-05
3. 1 2  עומר כביר, חילופי תפקידים ב-NSO: הסמנכ"ל איציק בנבנישתי יחליף את שלו חוליו כמנכ"ל, באתר כלכליסט, 31 באוקטובר 2021
4. ↑  "בבית לא הרעיפו חום פיזי, ואבא הסביר: "ילד מותר לנשק רק כשהוא ישן, אחרת ייהפך למפונק"". *כלכליסט - www.calcalist.co.il*. 2016-06-23. נבדק ב-2017-09-12.
5. ↑  עומר כביר, בלעדינשיא משותף חדש ל-NSO: מנכ"ל פרטנר לשעבר איציק בנבנישתי, באתר כלכליסט, 15 באוגוסט 2021
**פוארטו באריוס** (בספרדית: **Puerto Barrios**) היא עיר במזרח גואטמלה, השוכנת לחוף מפרץ אמאטיקה שבמפרץ הונדורס. זוהי אחת משתי ערי הנמל הגואטמליות בחוף הים הקריבי, לצד סנטו תומאס דה קסטייה. העיר משמשת כבירתו של מחוז איסבאל, ובשנת 2003 התגוררו בה כ-41 אלף תושבים.

העיר נוסדה ב-19 ביולי 1895, ונקראה על שמו של הנשיא לשעבר חוסטו רופינו באריוס, ש-12 שנים קודם לכן הורה על הקמתה. מראשיתה נועדה העיר לשמש כעיר הנמל המרכזית בחוף הקריבי של גואטמלה. הנמל הוקם בין 1906 ל-1908, וחברת הפירות המאוחדת הקימה מסילת ברזל שחיברה בינו לבין נמל פוארטו סן חוסה שלחוף האוקיינוס השקט. מסילת ברזל נוספת נועדה לאפשר שינוע של בננות מהמטעים הרבים באזור לנמל.

ב-4 בפברואר 1976 פקדה את גואטמלה רעידת אדמה בעוצמה 7.5 בסולם ריכטר. כתוצאה מהרעש ניזוק הנמל קשות, והוקם נמל חדש, בסנטו תומאס דה קסטייה. בעקבות זאת, פחתה חשיבותה של העיר כעיר נמל. עם זאת, היא עדיין מהווה מרכז חשוב לשיווק תוצרת חקלאית, בין היתר עבור תאגידים בינלאומיים גדולים כדול ופרש דל מונטה פרודיוס.

אוכלוסיית העיר כוללת הן בני מאיה והן תושבים ממוצא אפריקאי-קריבי, בהם בני גאריפונה, שהגיעו לאזור במהלך המאה ה-18.

מלבד מסילת הברזל והנמל, המשמש גם לתנועת נוסעים, פועל בסמוך לעיר שדה תעופה. כביש מהיר מחבר את העיר עם גואטמלה סיטי.

קישורים חיצוניים
----------------

ויקישיתוף מדיה וקבצים בנושא **פוארטו באריוס** בוויקישיתוף
* אתר האינטרנט הרשמי של פוארטו באריוס (בספרדית)
* פוארטו באריוס, באתר אנציקלופדיה בריטניקה (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007564413205171
* LCCN: n82141565
* NARA: 10037292
* VIAF: 157132826
* WorldCat (עם VIAF): 157132826

 |
**צ'סטר "טריי" סימונס השלישי** (אנגלית: **Chester "Tre" Simmons III**; נולד ב-24 ביולי 1982 בסיאטל, ארצות הברית), הוא כדורסלן עבר אמריקאי אשר שיחק בעמדות הקלע והסמול פורוורד. סימונס נחשב לשחקן המתמחה בקליעה לשלוש נקודות. סימונס הוא בן דודו של דונייל מרשל ששיחק בליגת ה-NBA.

קריירה
------

סימונס החל את קריירת המכללות שלו בעונת 2001/2002 במכללת אודסה. ב-2005 סימונס שיחק במדי אוניברסיטת וושינגטון, והפך לשיאן האוניברסיטה בקליעות לשלוש בעונה אחת. בסיום אותה עונה סימונס נרשם לדראפט ה-NBA, אך לא הצליח להיבחר. בעונת 2005/2006 הוא עבר לשחק בפאוק סלוניקי היוונית, ובעונה שלאחר מכן עבר לגראן קנריה הספרדית. בקיץ 2006 זכה סימונס להשתתף במסגרת משחקי הטרום-עונה של ה-NBA כששיחק במדי סיאטל סופרסוניקס, אך לא הצליח להגיע לסגל הקבוצה הסופי לעונה זו.

באמצע עונת 2006/2007 עבר סימונס להפועל גליל עליון, איתה הגיע עד לחצי גמר הפיינל פור של ליגת העל, שם הפסיד עם קבוצתו למכבי תל אביב. בעונת 2007/2008 הוא עבר להפועל חולון, וזכה איתה בסיום העונה באליפות הראשונה בתולדות המועדון, לאחר ניצחון בגמר הפיינל פור 72–73 על מכבי תל אביב.

ביוני 2008 חתם סימונס במכבי תל אביב, אך מיעט לקבל דקות משחק ולאחר שקלע סל מחצי מגרש נגד הפועל ירושלים, מיעט לשחק במשך כל העונה, ואף ברוב במשחקים נשאר מחוץ לסגל למרות כשירותו. לאחר שהיה חלק מהסגל של מכבי שזכה באליפות, הוא עזב את הקבוצה.

בעונת 2009/2010 חתם סימונס בהפועל ירושלים. בתחילת העונה הוא זכה עם הקבוצה בגביע ווינר ואף בתואר ה-MVP של הטורניר.

ביוני 2010 שוחרר סימונס מהפועל ירושלים, וחתם בהמשך אותו הקיץ באלופת צ'כיה נימבורק אותה אימן הישראלי רונן גינזבורג ושיחק בה אפיק ניסים. הקבוצה הודחה במסגרת הסיבוב הראשון של מוקדמות היורוליג לעונת 2010/2011.

ביוני 2012 חתם בקבוצת הכדורסל הרוסית סמארה, עמה זכה ביורוצ'לנג' לעונת 2012/2013.

בעונת 2015/2016 שיחק במדי הפועל תל אביב מליגת העל הישראלית, איתה העפיל לפלייאוף לאחר ששכנע את חברו כוכב ליגת ה-NBA לשעבר נייט רובינסון להצטרף לקבוצה. בעונת 2016/2017 חתם בשארקס דאנטיב מליגת העל הצרפתית.

בעונת 2017/2018 חתם בהפועל עפולה מהליגה הלאומית.

ב-7 בנובמבר 2018 הודיע סימונס על פרישה מכדורסל.

קישורים חיצוניים
----------------

* פרופיל, באתר Sports-Reference
* פרופיל, באתר eurobasket
* פרופיל, באתר היורוליג
* פרופיל, באתר ליגת העל הספרדית בכדורסל (בספרדית)

הערות שוליים
------------

1. ↑  תולה את הגופיה: טרה סימונס פרש מכדורסל, באתר ONE‏, 7 בנובמבר 2018
**פניבנה** (באוקראינית: **Пнівне**; בפולנית: **Pniewno**) הוא כפר קטן במחוז ווהלין שבמערב אוקראינה, בו התקיימה עד השואה קהילה יהודית גדולה.

הכפר נזכר מהמאה ה-17, ולאחר מלחמת העולם הראשונה נכלל בתחום הרפובליקה הפולנית השנייה.

טרם מלחמת העולם הראשונה התגוררו בכפר כמה עשרות משפחות יהודיות, ולאחר המלחמה עברו אליו יהודים נוספים מכפרי הסביבה שהוחרבו בשנים אלה. בשנת 1920 רצחו כנופיות אוקראיניות 8 יהודים בכפר. טרם פרוץ מלחמת העולם השנייה נמנו בכפר כ-650 יהודים, רוב תושביו, ופעלו בו שני בתי כנסת וכן תנועת הנוער החלוץ הצעיר, שחלק מבוגריה עלו ארצה. הפעילות הציבורית היהודית בכפר נאסרה עם כיבוש האזור בידי הסבייטים בספטמבר 1939.

עם פינוי השלטון הסובייטי מאזור הכפר בסוף יוני 1941, בתחילת מבצע ברברוסה, רצחו לאומנים אוקראינים עשרה יהודים מהכפר. לאחר כיבוש האזור בידי הגרמנים, נמסרה השליטה בכפר לידי המשטרה האוקראינית, אשר אנשיה ביצעו מעשי שוד, התעללות ואונס ביהודי היישוב. לאחר חג הפסח תש"ב, באביב 1942, גורשו כל יהודי הכפר, שהורכבו מ-81 משפחות, לגטו בקאמין קושירסקי, ושם נרצחו כולם עד 2 בנובמבר 1942.

יהודים בודדים מהכפר, בראשות שייקה צוויבל, הצליחו להימלט ליערות הסביבה, ולחבור ליחידות פרטיזנים סובייטיות, בהן חלקם נהרגו.

קישורים חיצוניים
----------------

* פנייבנו באתר מרכז מורשת יהדות פולין

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007533104005171
* LCCN: n94004390
* VIAF: 143220454
* WorldCat (עם VIAF): 143220454

 |
**מייקל ג'רום קייג'** (באנגלית: **Michael Jerome Cage**; נולד ב-28 בינואר 1962) הוא כדורסלן עבר אמריקאי בליגת ה-NBA, וכיום שדרן עבור אוקלהומה סיטי ת'אנדר.

קייג', פאוור פורוורד וסנטר בגובה 2.06 מטר ששיחק באוניברסיטת המדינה של סן דייגו, הוא מלך הריבאונדים והשני ברשימת הקלעים הגדולים בתולדות קבוצת הכדורסל של האוניברסיטה. הוא היה הבחירה ה-14 בדראפט ה-NBA של שנת 1984. הוא שיחק 15 עונות ב-NBA (בשנים 1984–2000) במדי חמש קבוצות: לוס אנג'לס קליפרס, סיאטל סופרסוניקס, קליבלנד קאבלירס, פילדלפיה 76' וניו ג'רזי נטס.

בשנת 1988, כשחקן הקליפרס, הוביל את הליגה בריבאונדים, עם ממוצע של 13.0 למשחק. הוא התחרה על התואר עם צ'ארלס אוקלי, ששיחק בשיקגו בולס באותה תקופה. על קייג' היה להשיג 28 ריבאונדים במשחק האחרון של העונה על מנת לעקוף את אוקלי ולזכות בתואר. הוא סיים את אותו משחק עם 30 ריבאונדים.

הוא מחזיק בממוצעים של 7.3 נקודות ו-7.6 ריבאונדים למשחק לאורך הקריירה שלו.

קייג' החזיק בשיא ניסיונות הקליעה משלוש מבלי לקלוע (0–25) עד שזאזה פאצ'וליה הגיע ל-0–26 במהלך עונת 2017/2018.

לקייג' ולאשתו ג'ודי שלושה ילדים. לאחרונה נבחר לחבר היכל התהילה של ארקנסו. בתו הבכורה, אלקסיס, היא שחקנית כדורעף בקבוצת הכדורעף של אוניברסיטת המדינה של סן דייגו.

ב-17 בספטמבר 2014, הכריזה אוקלהומה סיטי ת'אנדר שקייג' יצטרף לצוות הפרשנים שלהם, במקום גראנט לונג.

קישורים חיצוניים
----------------

* פרופיל, באתר Basketball-Reference
* פרופיל, באתר Sports-Reference
* פרופיל, באתר ליגת ה-NBA

הערות שוליים
------------

1. ↑  Canepa, Nick (25 בפברואר 2011). "According to Cage, SDSU a strong enough 'team' to conquer Jimmer". *The San Diego Union-Tribune*. נבדק ב-26 בפברואר 2011. `{{cite news}}`:  (עזרה)
2. ↑  "CLIPPERS: Catching up with Michael Cage – 8/9/11". *nba.com*. אורכב מ-המקור ב-31 במאי 2013. נבדק ב-6 בדצמבר 2011. `{{cite web}}`:  (עזרה)
3. ↑  "Michael Cage to Join Thunder Broadcast Team". *thunder.nba.com*. 17 בספטמבר 2014. נבדק ב-3 באוקטובר 2014. `{{cite web}}`:  (עזרה)
סטרידינג אדג' (Striding Edge), גב חדיד באזור האגמים באנגליה
**גב חדיד** (בלועזית: **Arête**) הוא רכס סלעי צר המפריד בין שני עמקים. הוא נוצר בדרך כלל כאשר שני קרחונים שוחקים שני עמקים קרחוניים מקבילים. גב חדיד יכול להיווצר גם כאשר שני קרקסים קרחוניים שוחקים את הקיר הראשי (headwall) אחד כלפי השני, אם כי בדרך כלל הם פורצים את הקיר המפריד ביניהם, ויוצרים מעבר הרים דמוי אוכף המכונה אוכף הרים (Col). כששלושה קרקסים או יותר נפגשים, הם יוצרים צורת פירמידה המכונה קרן (horn), כשהדוגמה הידועה ביותר היא המטרהורן.

קו הרכס הולך ומתחדד כתוצאה מבליה עקב קפיאה-הפשרה, והמדרון מכל צד של הגב החדיד הופך תלול יותר כתוצאה מאירועים של תנועת בלית והסחיפה של סלעים חשופים בלתי יציבים.

המקור של המונח בלועזית "ארט" (Arête) הוא מצרפתית, ופירושו קצה או רכס. צורות נוף דומות בהרי האלפים מתוארים בגרמנית במונח המקביל "Grat".

בארצות הברית נהוג לכנות טיפוס מסוים של גב חדיד כ"סכין קצבים" (Cleaver). מיקומו של גב חדיד מסוג זה הוא לרוב גורם חשוב בבחירה בין מסלולי זרימת הקרחון. הליכה על גבי גב חדיד מסוג זה במעלה או במורד הר עשויה למנוע הליכה על שטחי קרחונים, שלג או סלע לא יציבים או מתחתיהם. זה בדרך כלל המקרה במסלולי הטיפוס בקיץ אל פסגת הר ריינייר, ההר הגבוה ביותר ברכס הקסקייד, במדינת וושינגטון. מטפסים על המדרון הדרומי של ההר עולים על גב החדיד המכונה "Disappointment Cleaver" (סכין הקצבים אכזבה) והולכים לאורכו במקום לטפס על הקיר הראשי של אחד משני הקרחונים שמשני צדי גב החדיד: קרחון אינגרהאם (Ingraham Glacier) או קרחון אמונס (Emmons Glacier).

גלריה
-----

* קלאוד רסט (Clouds Rest, "מנוחת העננים"), גב חדיד בפארק הלאומי יוסמיטיקלאוד רסט (Clouds Rest, "מנוחת העננים"), גב חדיד בפארק הלאומי יוסמיטי
* קונצ'טו (Ко̀нчето), גב חדיד בהרי פירין בבולגריהקונצ'טו (Ко̀нчето), גב חדיד בהרי פירין בבולגריה
* קריב גוץ' (Crib Goch), גב חדיד בסנודוניה בצפון-מערב ויילסקריב גוץ' (Crib Goch), גב חדיד בסנודוניה בצפון-מערב ויילס
* גרדן וול (Garden Wall), גב חדיד בפארק הלאומי גליישרגרדן וול (Garden Wall), גב חדיד בפארק הלאומי גליישר

קישורים חיצוניים
----------------

ויקישיתוף מדיה וקבצים בנושא **גב חדיד** בוויקישיתוף

* Diagram
* Details on Mt Oberlin

הערות שוליים
------------

1. ↑  Arête

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007402008705171
* LCCN: sh2016002713

 |
**טובה הנסן** (בנורווגית: **Tuva Hansen**; נולדה ב-4 באוגוסט 1997) היא כדורגלנית נורווגית, המשחקת בעמדת הבלמת בבאיירן מינכן מהבונדסליגה לנשים ובנבחרת נורווגיה.

קריירת מועדונים
---------------

את קריירת הכדורגל שלה החלה הנסן ב-2012, כשהצטרפה לקבוצת הנוער של המועדון ברינה (אנ') מעיר הולדתה. ב-2013 עברה לקבוצת הנוער של המועדון קלפ (אנ'), עבורו החלה לשחק גם במדי הקבוצה הבוגרת. לקראת עונת 2014 עברה הנסן למועדון ארנה ביורנאר (אנ'), בו שיחקה לצד אחותה הגדולה הֶגֶה (אנ'). יחדיו הן חזרו לשחק במדי קלפ בעונת 2015, כשטובה דוחה הצעה מאלופת הליגה הנוורגית, לילסטרום (אנ'). בחמש העונות בהן שיחקה במדי קלפ, הגיעה הקבוצה למקומות הגבוהים בליגה מספר פעמים. 

בנובמבר 2020 עברה הנסן יחד עם אליזבת' טרלנד (אנ') למועדון סאנדוויקן, יחד עמו זכתה באליפות נורווגיה בעונת 2021. במשך אותה תקופה הפכה הנסן לקפטנית של הקבוצה.

ב-1 בינואר 2023 עברה הנסן למועדון באיירן מינכן מהבונדסליגה לנשים, בו חתמה על חוזה עד ליוני 2026.

### קריירה בינלאומית

הנסן ערכה את הופעת הבכורה שלה במדי נבחרת נורווגיה ב-3 במרץ 2017, בהפסד 3:0 לספרד במסגרת גביע אלגרבה. מאז הפכה הנסן לחברה קבועה בסגל נבחרת נורווגיה. הבלמת זומנה לסגל הנבחרת ליורו 2022, בו שותפה ב-3 משחקי שלב הבתים, בתומו הודחה הנבחרת מהטורניר. 

במשחק הראשון לאחר היורו, שגם היה המשחק הקובע לעלייה למונדיאל 2023, כבשה הנסן את שערה הראשון במדי הנבחרת, בניצחון 1:0 על בלגיה, מה שהוביל להעפלתה של נורווגיה למונדיאל.

הישגים ותארים
-------------

**סאנדויקן**

* הליגה הנורווגית: 2021, 2022

קישורים חיצוניים
----------------

ויקישיתוף מדיה וקבצים בנושא **טובה הנסן** בוויקישיתוף
* טובה הנסן, ברשת החברתית אקס (טוויטר)
* טובה הנסן, ברשת החברתית אינסטגרם
* פרופיל, באתר Soccerdonna (בגרמנית)
* פרופיל, באתר Soccerway
* פרופיל, באתר WorldFootball.net
* פרופיל, באתר FootballDatabase.eu

הערות שוליים
------------

1. ↑  הגה הנסן חוזרת לקלפ, באתר www.jbl.no, נובמבר 2020
2. ↑  זאת כדורגלנית השנה של קלפ, באתר www.jbl.no, נובמבר 2016
3. ↑  הנסן וטרלנד עברו לסאנדוויקן, באתר sandvikentoppfotball.no
4. ↑  הנסן מונתה לקפטנית סאנדוויקן, באתר סאנדוויקן, מאי 2021
5. ↑  באיירן החתימה את הנסן, באתר באיירן, 1 בדצמבר 2021
6. ↑  מרגיש טוב להיות פה: טובה הנסן בריאיון, באתר באיירן
7. ↑  סיכום המשחק, באתר football.no
8. ↑  זה פנטסטי: נורווגיה עלתה למונדיאל!, באתר football.no
**War of the Ring** (בתרגום חופשי לעברית: מלחמת הטבעת) הוא משחק קופסה אסטרטגי המבוסס על ספרי שר הטבעות. המשחק נוצר על ידי רוברטו די מגליו, מרקו מאגי ופרנצ'סקו נפיטלו, המשחק הופק לראשונה על ידי Nexus Editrice באיטלקית, וכעת הוא מופץ על ידי Ares Games .

מאז יציאתו, הוא הופק בשפות רבות, Fantasy Flight Games (אנ') פרסמו את המהדורה הראשונה באנגלית ב־2004. הרחבה בשם Battles of the Third Age ("קרבות העידן השלישי") יצאה ב־2006 ומהדורת אספנים ב־2010 (הרחבות, מיניאטורות, ספר חוקים כרוך בעור וחוקים וקלפים מבוהרים בנוסף למשחק הבסיס). מהדורת Fantasy Flight, הן של משחק הבסיס והן של ההרחבה כבר לא מיוצרות. המהדורה השנייה, פורסמה ב־2011 על ידי Ares Games, כמו גם שתי הרחבות, אחת בשם Lords of Middle Earth ("אדוני הארץ התיכונה") ואחת בשם Warriors of Middle Earth ("לוחמי הארץ התיכונה"), ב־2012 ו- 2016 בהתאמה. בנוסף, מתוכננת לצאת הרחבה נוספת בשם Kings of Middle Earth ("מלכי הארץ התיכונה") לקראת סוף 2023.

משחקיות
-------

War of the Ring הוא משחק המיועד לשני שחקנים, אם כי ישנם חוקים המאפשרים לשחק בשלושה וארבעה שחקנים. המשחק, המבוסס על מלחמת הטבעת, מתחיל מהנקודה בסיפור בה אחוות הטבעת יוצאת מריוונדל. שחקן אחד שולט בעמי האופל ומטרתו היא לכבוש את הארץ התיכונה או להשחית את נושא הטבעת. השחקן השני שולט בעמים החופשיים ומטרתו היא לעקב את השחקן השני מספיק זמן כדי שהוא יוכל להביא את האחווה אל הר הגזירה ולהשמיד את הטבעת האחת. ניצחון צבאי של העמים חופשיים אפשרי, אך כמעט ולא אפשרי מחמת גודל כוחם של עמי האופל.

הלוח מתאר את צפון-מערב הארץ התיכונה על פי חלוקה לאזורים. העמים החופשיים מורכבים מצבאות גונדור, רוהן, העלפים (ריבנדל, לוריין, יער אופל והנמלים האפורים), הגמדאים (ארבור, גבעות הברזל וההרים הכחולים) ו"אנשי הצפון" (דייל, קארוק, ברי, והפלך). עמי הצללים מורכבים מצבאותיהם של סאורון ( מורדור, מוריה, אנגמר ודול גולדור), אייזנגארד, הרד וארצות המזרח.

קבלה
----

War of the Ring קיבלה ביקורות חיובות מאוד, הגרסה השנייה קיבלה דירוג של 8.5/10 ב- BoardGameGeek על ידי למעלה מ־19,000 מצביעים, מספיק כדי לזכות במקום התשיעי ברשימת משחקי הקופסה הטובים ביותר ובמקום הראשון ברשימת משחקי האסטרטגיה הטובים ביותר של האתר. הוא תואר על ידי מבקרים כ"יצירת מופת" ו"משחק יוצא דופן".

הערות שוליים
------------

1. 1 2  Fletcher, Jesse. "War of the Ring Board Game Review" (באנגלית). אורכב מ-המקור ב-2022-10-03. נבדק ב-2023-05-12.
2. ↑  War of the Ring first edition, BoardGameGeek (באנגלית)
3. ↑  War of the Ring: Battles of the Third Age, BoardGameGeek (באנגלית)
4. ↑  War of the Ring Collector's Edition, BoardGameGeek (באנגלית)
5. 1 2  War of the Ring: Second Edition, BoardGameGeek (באנגלית)
6. ↑  War of the Ring: Lords of Middle-earth, BoardGameGeek (באנגלית)
7. ↑  War of the Ring: Warriors of Middle-earth, BoardGameGeek (באנגלית)
8. ↑  War of the Ring: Kings of Middle-earth, BoardGameGeek (באנגלית)
9. ↑  "Board Game Geek: Board game rank" (באנגלית). ארכיון מ-2023-05-12. נבדק ב-2023-05-12.
10. ↑  "A Remarkable Marriage of Mechanics and Theme" (באנגלית). ארכיון מ-2023-05-12. נבדק ב-2023-05-12.

קישורים חיצוניים
----------------

* אתר האינטרנט הרשמי של War of the Ring (באנגלית)
* הפורום רשמי של War of the Ring (באנגלית)